Europos Parlamento rezoliucija dėl Komisijos sprendimų, kuriais nustatomi valstybės strateginiai dokumentai ir orientacinės programos, skirtos Malaizijai, Brazilijai ir Pakistanui, projekto



Oficialusis leidinys 287 E , 29/11/2007 p. 0507 - 0509



P6_TA(2007)0045 Valstybių strateginiai dokumentai - Malaizija, Brazilija ir Pakistanas Europos Parlamento rezoliucija dėl Komisijos sprendimų, kuriais nustatomi valstybės strateginiai dokumentai ir orientacinės programos, skirtos Malaizijai, Brazilijai ir Pakistanui, projekto Europos Parlamentas, - atsižvelgdamas į 2006 m. gruodžio 18 d. Europos Parlamento ir Tarybos reglamentą (EB) Nr. 1905/2006, nustatantį vystomojo bendradarbiavimo finansinę priemonę [1], - atsižvelgdamas į Komisijos sprendimų, nustatančių valstybės strateginius dokumentus ir orientacines programas, skirtas Malaizijai, Brazilijai ir Pakistanui, projektus (CMT-2007-0001, CMT-2006-3525 ir CMT-2006-3021), - atsižvelgdamas į aukščiau minėto reglamento 35 straipsnio 1 dalyje nurodyto komiteto nuomones, pateiktas 2007 m. sausio 25 d. (toliau - Vystomojo bendradarbiavimo priemonės (VBP) valdymo komitetas), - atsižvelgdamas į 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [2], - atsižvelgdamas į Darbo tvarkos taisyklių 81 straipsnį, A. kadangi 2007 m. sausio 25 d. VBP valdymo komitetas išreiškė savo pritarimą balsuodamas už Komisijos sprendimų, nustatančių valstybės strateginius dokumentus ir orientacines programas, skirtas Malaizijai, Brazilijai ir Pakistanui (CMT-2007-0001, CMT-2006-3525, CMT-2006-3021), projektus, B. kadangi, vadovaujantis Sprendimo 1999/468/EB 7 straipsnio 3 dalimi ir Europos Parlamento ir Komisijos susitarimo dėl Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką, įgyvendinimo tvarkos [3] 1 punktu, Europos Parlamentas gavo įgyvendinimo priemonių projektą, pateiktą VBP valdymo komitetui, ir balsavimo rezultatus, C. kadangi Reglamento (EB) Nr. 1905/2006 2 straipsnio 1 dalyje nurodoma, kad "pirmasis ir svarbiausias bendradarbiavimo pagal šį reglamentą tikslas - panaikinti skurdą šalyse bei regionuose partneriuose siekiant tvaraus vystymosi", D. kadangi Reglamento (EB) Nr. 1905/2006 2 straipsnio 4 dalyje nurodoma, kad "1 straipsnio 1 dalyje [4] nurodytos priemonės kuriamos taip, kad atitiktų Ekonominės plėtros ir bendradarbiavimo organizacijos Vystymosi pagalbos komiteto (EBPO/VPK) nustatytus oficialios vystymosi pagalbos (OVP) kriterijus, E. kadangi savo Ataskaitų teikimo direktyvose dėl Pranešimų apie kreditorius sistemos (DCD/DAC(2002)21) EBPO/VPK apibrėžia OVP kriterijus kaip finansavimo srautus, skirtus šalims, įtrauktoms į VPK sąrašą gauti oficialią vystymosi pagalbą, inter alia,"kai kiekvienas sandoris vykdomas su tikslu skatinti ekonomikos vysymąsi ir besivystančių šalių gerovę", F. kadangi Reglamento (EB) Nr. 1905/2006 19 straipsnio 3 ir 8 dalyse atitinkamai nurodoma, kad "Strategijos dokumentai iš esmės grindžiami dialogu su šalimi ar regionu partneriu, įtraukiant pilietinę visuomenę, regiono ir vietos valdžios institucijas" ir kad "Komisija ir valstybės narės ankstyvuoju programų rengimo proceso etapu konsultuojasi tarpusavyje bei su kitais donorais ir vystymosi dalyviais, įskaitant pilietinės visuomenės atstovus ir regiono bei vietos valdžios institucijas, kad būtų skatinamas jų bendradarbiavimo veiklos papildomumas", 1. mano, kad daugelyje strateginių dokumentų ir orientacinių programų projektų Tūkstantmečio vystymosi tikslams (TVT) nėra aiškiai skiriama pirmenybė; mano, kad tai nėra suderinama su Reglamento (EB) Nr. 1905/2006 2 straipsnio 1 dalies nuostatomis, nes pagal jas TVT siekimas yra vienas iš pagrindinių principų, kuriuo vadovaujamasi bendradarbiaujant pagal VBP; Malaizija 2. mano, kad 2007–2010 m. Malaizijos strateginių dokumentų ir daugiametės orientacinės programos projekte Europos Komisija viršija savo įgyvendinimo galias, jai suteiktas pagrindiniu aktu, parinkdamas tik vieną pagrindinį sekyrių (kuriam numatyta 100 proc. viso finansavimo), t. y. "ES ir Malaizijos politikos dialogo priemonė dėl prekybos ir investicijų", kuriame pagrindinis tikslas yra "palengvinti ES ir Malaizijos prekybos ir investicijų ryšius" ir įtraukti du atskirtus veiklos uždavinius, t. y. "Malaizijos ir ES verslo bendruomenėms suteikti kuo daugiau žinių apie šias rinkas" ir "naudoti bendras iniciatyvas didinant ES pažinimą Malaizijoje"; mano, kad minėti tikslai neatitinka Reglamento (EB) Nr. 1905/2006 2 straipsnio 1 ir 4 dalių nuostatų, nes pagrindinis valstybės strateginių dokumentų tikslas nėra panaikinti skurdą, ir be to, šie nurodyti tikslai neatitinka EBPO/VPK kriterijų, taikomų OVP; Brazilija 3. mano, kad 2007-2010 m. Brazilijos strateginių dokumentų ir nacionalinės orientacinės programos projekte Europos Komisija viršija savo įgyvendinimo galias, jai suteiktas pagrindiniu aktu, 70 proc. nacionalinės orientacinės programos paskirdama I prioritetui - "Dvišalių ryšių stiprinimui", pagal kurį užsibrėžti šie tikslai: "i) gerinti ES ir Brazilijos sektorių dialogus bendrų interesų srityse; ii) plėsti Europos ir Brazilijos institucijų ir pilietinės visuomenės organizacijų bendradarbiavimą ir mainus; iii) stiprinti ES ir Brazilijos akademinių visuomenių ryšius; iv) gerinti ES ir Brazilijos institucijų ir visuomenės tarpusavio supratimą" ir pagal tai finansuoti priemonę, skirtą "skatinti ir remti sektorių dialogus bendrų interesų srityse", bei įkurti Europos studijų institutą, kurio pagrindinis tikslas – "didinti ES reikšmę" ir "stiprinti aukštųjų mokyklų ryšius"; mano, kad tie tikslai neatitinka Reglamento (EB) Nr. 1905/2006 2 straipsnio 1 ir 4 dalių nuostatų, nes pagrindinis Strateginio dokumento tikslas nėra panaikinti skurdą, ir be to, nurodyti tikslai neatitinka EBPO/VPK kriterijų, taikomų OVP; Pakistanas 4. mano, kad 2007–2010 m. Pakistano strateginių dokumentų ir nacionalinės orientacinės programos projekte Europos Komisija viršija savo įgyvendinimo galias, jai suteiktas pagrindiniu aktu, 3 Nacionalinės oriantacinės programos nepagrindinės srities "Kova su pinigų plovimu" [5] veiklą įtraukdama bendrąjį tikslą "prisidėti prie Pakistano valdžios institucijų pastangų įgyvendinti JT Saugumo Tarybos rezoliuciją Nr. 1373" [6]; mano, kad šis tikslas neatitinka Reglamento (EB) Nr. 1905/2006 2 straipsnio 4 dalies nuostatų, ir be to, šie elementai neatitinka EBPO/VPK kriterijų, taikomų OVP; * * * 5. ragina Komisiją atsiimti arba pakeisti sprendimų, kuriais nustatomi valstybės strateginiai dokumentai ir orientacinės programos, skirtos Malaizijai, Brazilijai ir Pakistanui, projektus ir pateikti VBP valdymo komitetui naujus sprendimų projektus, kuriuose visiškai vadovaujamasi Reglamento (EB) Nr. 1905/2006 nuostatomis; 6. paveda Pirmininkui perduoti šią rezoliuciją Tarybai ir Komisijai bei valstybių narių parlamentams ir vyriausybėms. [1] OL L 378, 2006 12 27, p. 41. [2] OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11). [3] OL L 256, 2000 10 10, p. 19. [4] 1 straipsnio 1 dalis: "Bendrija finansuoja priemones, kuriomis siekiama remti bendradarbiavimą su besivystančiomis šalimis, teritorijomis ir regionais (...)"." [5] Valstybės strateginio dokumento turinyje ši sritis vadinama "Kova su terorizmu ir saugumas". [6] JT Saugumo Tarybos rezoliucija Nr. 1373(2001), priimta 2001 m. rugsėjo 28 d., po JAV teroristinių išpuolių 2001 m. rugsėjo 11 d., įpareigoja visas valstybes užkirsti kelią ir nutraukti terorizmo finansavimą, nustatyti būtinas sankcijas, taikomas teroristų pažeidimams, panaikinti teroristų prieglobsčius ir bendradarbiauti su visomis valstybėmis tiriant terorizmo išpuolius ar baudžiamojo proceso metu. --------------------------------------------------